open-index/open-wikipedia-markdown huggingface dataset:
Ντιέλλα

Η **Ντιέλλα** (αλβανικά: *Diellë*, που σημαίνει «Ήλιος») είναι αλβανικό σύστημα τεχνητής νοημοσύνης που διατελεί υπουργός Δημοσίων Συμβάσεων της Αλβανίας στην 4η κυβέρνηση Ράμα από τις 11 Σεπτμεβρίου 2025. Αναπτύχθηκε από την Εθνική Υπηρεσία για την Κοινωνία της Πληροφορίας (AKSHI) και εισήχθη τον Ιανουάριο του 2025 ως ψηφιακός εικονικός βοηθός ενσωματωμένος στην πλατφόρμα eAlbania, με σκοπό την αρωγή προς τους πολίτες με ηλεκτρονικές δημόσιες υπηρεσίες και έκδοση ψηφιακών εγγράφων. 

Τον Σεπτέμβριο του 2025, μετά από προεδρικό διάταγμα που εξουσιοδότησε τον πρωθυπουργό Έντι Ράμα να επιβλέψει τη δημιουργία ενός εικονικού υπουργού , η Ντιέλλα διορίστηκε επίσημα υπουργός Δημοσίων Συμβάσεων της Αλβανίας στην τέταρτη κυβέρνηση Ράμα, καθιστώντας την το πρώτο σύστημα Τεχνητής Νοημοσύνης στον κόσμο που κατέχει κυβερνητικό ρόλο σε επίπεδο υπουργικού συμβουλίου.

## Ιστορικό
Η Ντιέλλα αναπτύχθηκε από το εργαστήριο Τεχνητής Νοημοσύνης της AKSHI για να παρέχει υποστήριξη αλληλεπίδρασης κειμένου και φωνής στους πολίτες. Αντιπροσωπευόμενο από ένα κινούμενο θηλυκό άβαταρ με παραδοσιακή αλβανική ενδυμασία, το σύστημα μπορεί να εκδίδει ψηφιακά σφραγισμένα έγγραφα. Μέχρι τον Σεπτέμβριο του 2025, είχε βοηθήσει με περισσότερα από 36.600 έγγραφα και σχεδόν 1.000 υπηρεσίες.

Η Αλβανίδα ηθοποιός Ανίλα Μπίσα παρείχε τόσο την ομοιότητα όσο και τη φωνή που χρησιμοποιήθηκε για το άβαταρ της Ντιέλλα στην πλατφόρμα e-Albania, βάσει συμφωνίας που ισχύει έως τον Δεκέμβριο του 2025.

Η Ντιέλλα λειτουργεί ως μέρος της πύλης eAlbania, της επίσημης πλατφόρμας ψηφιακών υπηρεσιών της αλβανικής κυβέρνησης, η οποία παρέχει στους πολίτες και τις επιχειρήσεις πρόσβαση σε ένα ευρύ φάσμα διαδικτυακών διοικητικών υπηρεσιών.

## Υπουργικός ρόλος
Στις 11 Σεπτεμβρίου 2025, η Ντιέλλα διορίστηκε επίσημα υπουργός Δημοσίων Συμβάσεων. Ο διορισμός ακολούθησε προεδρικό διάταγμα που εξουσιοδοτούσε τον Πρωθυπουργό να επιβλέπει τη δημιουργία και τη λειτουργία ενός εικονικού υπουργού που να είναι σύστημα τεχνητής νοημοσύνης. Οι αρμοδιότητες για τις προμήθειες προβλέπεται να μεταφερθούν σταδιακά στο σύστημα, ώστε να μειωθεί η πολιτική επιρροή στις διαδικασίες υποβολής προσφορών. Ο διορισμός αποτελεί μέρος ευρύτερων μεταρρυθμίσεων και μέτρων κατά της διαφθοράς που αποσκοπούν στην ευθυγράμμιση της Αλβανίας με τις απαιτήσεις ένταξης στην Ευρωπαϊκή Ένωση.

Ο πρωθυπουργός Έντι Ράμα δήλωσε ότι η Ντιέλλα θα βοηθήσει να διασφαλιστεί ότι «οι δημόσιοι διαγωνισμοί θα είναι 100% απαλλαγμένοι από διαφθορά»..

## Παραπομπές

Κατηγορία:Αλβανοί πολιτικοί
Κατηγορία:Τεχνητή νοημοσύνη
Μπάρνσλεϊ

Το **Μπάρνσλεϊ** *([[αγγλικά]]: Barnsley)* είναι μια εμπορική πόλη στο Νότιο Γιορκσάιρ της Αγγλίας. Είναι ο κύριος οικισμός του Μητροπολιτικού Δήμου του Μπάρνσλεϊ και ο τέταρτος μεγαλύτερος οικισμός στο Νότιο Γιορκσάιρ. Ο πληθυσμός της πόλης ήταν 71.422 το 2021, ενώ ο ευρύτερος δήμος είχε πληθυσμό 244.600 κατοίκων.

Ιστορικά, στο Γουέστ Ράιντινγκ του Γιορκσάιρ, το Μπάρνσλεϊ βρίσκεται στον δρόμο Μ1 μεταξύ του Σέφιλντ στα νότια και του Ουέικφιλντ στα βόρεια. Στα ανατολικά βρίσκεται το Ντόνκαστερ, στα βορειοδυτικά το Χάντερσφιλντ και στα δυτικά το Μάντσεστερ με το οποίο συνδέεται με τον αυτοκινητόδρομο Α628.

Οι πρώην βιομηχανίες του Μπάρνσλεϊ περιλαμβάνουν την παραγωγή λινού, την εξόρυξη άνθρακα, την υαλουργία και την κλωστοϋφαντουργία. Η κουλτούρα του Μπάρνσλεϊ έχει τις ρίζες της στη βιομηχανική του κληρονομιά και έχει μια παράδοση στις μπάντες χάλκινων πνευστών, οι οποίες δημιουργήθηκαν αρχικά ως κοινωνικές λέσχες από τις κοινότητες των μεταλλωρύχων.

## Παραπομπές


## Εξωτερικοί σύνδεσμοι
* 

Κατηγορία:Πόλεις της Αγγλίας
Γενικές εκλογές 2024 στη Δομινικανή Δημοκρατία

Οι γενικές εκλογές διεξήχθησαν στη Δομινικανή Δημοκρατία στις 19 Μαΐου 2024 για την εκλογή προέδρου, αντιπροέδρου, 32 γερουσιαστών, 190 βουλευτών και 20 βουλευτών στο PARLACEN.

Ο εν ενεργεία πρόεδρος Λουίς Αμπιναδέρ επανεξελέγη για δεύτερη θητεία με την πλειοψηφία των ψήφων από τον πρώτο γύρο, εξαλείφοντας την ανάγκη για δεύτερο.

## Εκλογικό σύστημα
Ο Πρόεδρος της Δομινικανής Δημοκρατίας εκλέγεται με το σύστημα δύο γύρων· εάν κανένας υποψήφιος δεν λάβει το 50% + 1 ψήφο, ή περισσότερο, του συνόλου των ψήφων, διεξάγεται δεύτερος γύρος αναμέτρησης μεταξύ των δύο υποψηφίων με τις περισσότερες ψήφους στον πρώτο γύρο.

Τα 32 μέλη της Γερουσίας εκλέγονται από τις 31 επαρχίες και το Εθνικό Διαμέρισμα με το σύστημα πλειοψηφικό σύστημα ενός γύρου.

Τα 190 μέλη της Βουλής των Αντιπροσώπων εκλέγονται σε τρεις ομάδες· 178 εκλέγονται με αναλογική εκπροσώπηση από 32 πολυεδρικές περιφέρειες που βασίζονται στις 31 επαρχίες και το Εθνικό Διαμέρισμα, με τον αριθμό των εδρών να εξαρτάται από τον πληθυσμό κάθε επαρχίας. Επιπλέον, επτά μέλη εκλέγονται με αναλογική εκπροσώπηση από Δομινικανούς ομογενείς σε τρεις εκλογικές περιφέρειες εξωτερικού, και πέντε έδρες κατανέμονται σε εθνικό επίπεδο σε κόμματα που έλαβαν τουλάχιστον 1% των ψήφων πανεθνικά, με προτεραιότητα σε όσα δεν κέρδισαν καμία από τις 178 έδρες περιφέρειας.

Οι 20 έδρες στο Κεντροαμερικανικό Κοινοβούλιο εκλέγονται με αναλογική εκπροσώπηση.

## Διεξαγωγή
Περίπου οκτώ εκατομμύρια άνθρωποι είχαν δικαίωμα ψήφου σε αυτές τις εκλογές. Η ψηφοφορία ξεκίνησε στις 07:00 στις 19 Μαΐου και έκλεισε στις 17:00. Η διαδικασία περιγράφηκε ως ομαλή, εκτός από μικρές παρατυπίες που αναφέρθηκαν από τα κόμματα της αντιπολίτευσης.

## Προεκλογική εκστρατεία
Μεταξύ των σημαντικών ζητημάτων κατά τη διάρκεια της εκστρατείας ήταν οι επιπτώσεις της πολιτικής αναταραχής στην Αϊτή και η αυξημένη μετανάστευση από τη χώρα αυτή. Κατά τη διάρκεια μιας συζήτησης, ο πρόεδρος Αμπιναδέρ δεσμεύτηκε να συνεχίσει τις απελάσεις παράτυπων μεταναστών και να ολοκληρώσει την κατασκευή τείχους κατά μήκος των συνόρων με την Αϊτή. Τόσο ο Λεονέλ Φερνάντες όσο και ο Άμπελ Μαρτίνεθ επίσης υποστήριξαν μια σκληρή στάση απέναντι στη μετανάστευση.

## Αποτελέσματα
### Πρόεδρος

### Γερουσία
## Αποτελέσματα
### Γερουσία

### Βουλή των Αντιπροσώπων

## Μετά τις εκλογές
Τόσο ο Λεονέλ Φερνάντες όσο και ο Άμπελ Μαρτίνες αναγνώρισαν την ήττα τους απέναντι στον Αμπιναδέρ λίγο μετά την ανακοίνωση των αποτελεσμάτων. Στην ομιλία της νίκης του, ο Αμπιναδέρ δήλωσε ότι οι «αλλαγές που έχουμε κάνει θα είναι μη αναστρέψιμες», προσθέτοντας ότι «τα καλύτερα έρχονται».

Ο επανεκλεγείς πρόεδρος Αμπιναδέρ, μετά την απόκτηση υπερπλειοψηφίας και στα δύο σώματα, ανακοίνωσε συνταγματική μεταρρύθμιση

## Παραπομπές


2024
Δομινικανη Δημοκρατια
Μελανοσκιάδιο

Το **μελανοσκιάδιο** (λατινική-επιστημονική ονομασία *Melanosciadium*) είναι γένος αγγειόσπερμων φυτών, που ανήκει στη μεγάλη οικογένεια σκιαδοφόρα ή σελινοειδή. Περιλαμβάνει τα εξής τρία είδη, όλα ιθαγενή της νότιας κεντρικής Κίνας:

* *Melanosciadium bipinnatum* (R.H.Shan & F.T.Pu), Pimenov & Kljuykov
* *Melanosciadium genuflexum* (μελανοσκιάδιο το γονυκλινές), Pimenov & Kljuykov
* *Melanosciadium pimpinelloideum* (μελανοσκιάδιο το γλυκανισοειδές), H.Boissieu

## Παραπομπές


Κατηγορία:Σελινοειδή
Κατηγορία:Χλωρίδα της Κίνας
Αστραντία

Η ***αστραντία*** (λατινική-επιστημονική ονομασία *Astrantia*) είναι γένος αγγειόσπερμων πολυετών ποωδών φυτών, που ανήκει στη μεγάλη οικογένεια σκιαδοφόρα ή σελινοειδή. Είναι φυτά ιθαγενή της Κεντρικής, Ανατολικής και Νότιας Ευρώπης, καθώς και της Καυκασίας, που έχουν αρωματικές ρίζες, όρθιο βλαστό, γυαλιστερά φύλλα διατεταγμένα σε σχήμα βεντάλιας και όμορφα ροζ ή άσπρα λουλούδια.

## Ετυμολογία
Η ονομασία του γένους προέρχεται από την αρχαία ελληνική λέξη *άστρον* και οφείλεται στα ανοικτά σε σχήμα άστρου ανθικά βράκτια των φυτών αυτών.

## Είδη
Τη δεκαετία του 1960 αναφέρονταν περί τα 6 είδη αστραντίας, ενώ τον Δεκέμβριο του 2022 το *[[Plants of the World Online]]* ανέφερε 10 είδη, τα εξής:

* *[[Astrantia bavarica]]* (αστραντία η βαυαρική), F.W.Schultz
* *[[Astrantia carniolica]]*, Wulfen (G)
* *Astrantia colchica* (αστραντία η κολχική), Albov
* *[[Astrantia major]]*, L.
* *[[Astrantia maxima]]*, Pall.
* *[[Astrantia minor]]* (αστραντία η ελάσσων), L.
* *Astrantia ossica*, Woronow από Grossh.
* *Astrantia pauciflora* (αστραντία η ολιγανθής), Bertol
* *Astrantia pontica* (αστραντία η ποντική), Albov
* *Astrantia trifida* (αστραντία η τρισχιδής), Hoffm.

Σημαντικότερο θεωρείται το είδος *A. major*, που συναντάται αυτοφυές και στην Ελλάδα, συγκεκριμένα στα βουνά της Ηπείρου.

## Χρήσεις
Τα στελέχη και τα ριζώματα της αστραντίας έχουν κάποιες ήπιες φαρμακευτικές χρήσεις: Από αυτά εξάγεται ένα έλαιο που επιδρά ευνοϊκά στο στομάχι, ενώ τα αποξηραμένα φύλλα δίνουν αφέψημα που βοηθεί στην πέψη και ανοίγει την όρεξη.

Κυρίως όμως αρκετά είδη και υβρίδια αστραντίας καλλιεργούνται ως καλλωπιστικά φυτά κήπου. Χρειάζονται σκιά και υγρασία. Τα άνθη τους δίνουν χρώμα στον καλοκαιρινό κήπο. Το είδος *A. maxima* έχει κερδίσει το Βραβείο Garden Merit της Βασιλικής Εταιρείας Κηπουρικής του Λονδίνου και αρκετές καλλιεργούμενες ποικιλίες έχουν κόκκινα λουλούδια, όπως η *A. carniolica Rubra*.

## Παραπομπές


## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 7
* Global Biodiversity Information Facility: Astrantia

Κατηγορία:Σελινοειδή
Σάρλοτσβιλ (Βιρτζίνια)

Το **Σάρλοτσβιλ** (αγγλικά: *Charlottsville*) είναι ανεξάρτητη πόλη στη Βιρτζίνια των Ηνωμένων Πολιτειών. Είναι η έδρα της κομητείας Άλμπεμαρλ, η οποία περιβάλλει την πόλη, αν και οι δύο είναι ξεχωριστές νομικές οντότητες. Η πόλη πήρε το όνομά της από τη Βασίλισσα Σαρλότ. Κατά την απογραφή του 2020, ο πληθυσμός της πόλης ήταν 46.553. Το Γραφείο Οικονομικής Ανάλυσης συνδυάζει την πόλη του Σάρλοτσβιλ με την κομητεία Άλμπεμαρλ για στατιστικούς σκοπούς, ανεβάζοντας τον πληθυσμό της σε περίπου 160.000 κατοίκους. Το Σάρλοτσβιλ είναι η καρδιά της μητροπολιτικής περιοχής του Σάρλοτσβιλ, η οποία περιλαμβάνει τις κομητείες Άλμπεμαρλ, Φλουβάνα, Γκριν και Νέλσον.

Το Σάρλοτσβιλ ήταν η πατρίδα δύο προέδρων των ΗΠΑ, του Τόμας Τζέφερσον και του Τζέιμς Μόνροου. Το Πανεπιστήμιο της Βιρτζίνια, το οποίο ιδρύθηκε από τον Τζέφερσον, βρίσκεται στα νοτιοδυτικά σύνορα της πόλης. Το σπίτι και η κύρια φυτεία του Τζέφερσον, το Μοντισέλο, που βρίσκεται 3 μίλια (5 χλμ) νοτιοανατολικά της πόλης, είναι, μαζί με το Πανεπιστήμιο της Βιρτζίνια, ένα Μνημείο Παγκόσμιας Κληρονομιάς της UNESCO, το καθένα προσελκύει χιλιάδες τουρίστες από όλη τη χώρα κάθε χρόνο.

## Παραπομπές


## Εξωτερικοί σύνδεσμοι
* 

Κατηγορία:Πόλεις της Βιρτζίνια
Κατηγορία:Έδρες κομητειών της Βιρτζίνια
Φέρφαξ (Βιρτζίνια)

Το **Φέρφαξ** (αγγλικά: *Fairfax*) είναι ανεξάρτητη πόλη και η έδρα της κομητείας Φέρφαξ στη Βιρτζίνια στις Ηνωμένες Πολιτείες. Από την απογραφή του 2020, ο πληθυσμός ήταν 24.146.

Το Φέρφαξ αποτελεί μέρος τόσο της μητροπολιτικής περιοχής της Ουάσινγκτον όσο και της Βόρεια Βιρτζίνια. Βρίσκεται 23 χιλιόμετρα δυτικά της Ουάσιγκτον. Το Πανεπιστήμιο Τζορτζ Μέισον, που βρίσκεται στην μη ενσωματωμένη κομητεία Φέρφαξ κατά μήκος των νότιων συνόρων του Φέρφαξ, είναι το μεγαλύτερο δημόσιο πανεπιστήμιο στη Βιρτζίνια με 40.185 φοιτητές από το 2023. 

## Παραπομπές


## Εξωτερικοί σύνδεσμοι
* 

Κατηγορία:Πόλεις της Βιρτζίνια
Κατηγορία:Έδρες κομητειών της Βιρτζίνια
Σιγουνούελα

Η **Σιγουνούελα (**ισπανικά**: Ciguñuela)** είναι δήμος και οικισμός στην Επαρχία του Βαγιαδολίδ (σε απόσταση 12 χλμ από την πρωτεύουσα), στην αυτόνομη κοινότητα της Καστίλλης και της Λεόν της Ισπανίας. Έχει έκταση 30,40 χλμ², με πληθυσμό 384 κατοίκων (2016) και πυκνότητα 13,30 κάτοικοι/χλμ².

Η τοπική κοινότητα βρίσκεται στον Δρόμο του Αγίου Ιακώβου (Camino de Santiago) από τη Μαδρίτη.

## Γεωγραφία

### Χλωρίδα και πανίδα
Πέρα από τους παραμούς (ανώμαλους, ανοιχτούς λοφώδεις τόπους) και τις καλλιέργειες που αναφέρθηκαν παραπάνω, υπάρχουν κοινά πεύκα, τα οποία αποτελούν καταφύγιο για ζώα όπως η Πέρδικα, το ορτύκι , ο λαγός ή το κουνέλι.

## Ιστορία
αριστερά|μικρογραφία|Πανοραμική άποψη του οικισμού, δεύτερο μισό του 20ού αιώνα.
Στην αρχή του 20ού αιώνα είχε περίπου 650 κατοίκους.

Την 21η Ιανουαρίου 1916 μια σύγκρουση μεταξύ δύο αντίπαλων οικογενειών κατέληξε σε τρεις νεκρούς και αρκετούς τραυματίες. 

Σε αυτόν τον οικισμό γεννήθηκε ο δάσκαλος πρωτοβάθμιας εκπαίδευσης Ντιόσκορο Γκαλίντο (Dióscoro Galindo), ο οποίος εκτελέστηκε τον Αύγουστο του 1936 μαζί με τον ποιητή Φεδερίκο Γκαρθία Λόρκα στον φαράγγι του Βιζνάρ. Ήταν διορισμένος στην Πουλιάνας όταν εκτελέστηκε λόγω της προοδευτικής ρεπουμπλικανικής του ιδεολογίας.

## Ανθρωπογεωγραφία

### Δημογραφικά στοιχεία
Έχει πληθυσμό 358 κατοίκων (INE 2024).
αριστερά|μικρογραφία|Ένας δρόμος στην πόλη, 2016.

### Οικονομία
Οι κάτοικοι ασχολούνται κυρίως με τη γεωργία (καλλιέργειες σιταριού και κριθαριού), την κτηνοτροφία και τον τριτογενή τομέα. Το τοπίο της Σιγουνούελα είναι τυπικά καστιγιάνικο: ευρείς παραμοί, με χρωματική μεταβολή από πράσινο σε κίτρινο ανάλογα με την εποχή.

## Πολιτιστική κληρονομιά
δεξιά|μικρογραφία|Εκκλησία του Σαν Χινές
Η εκκλησία του Σαν Χινές (Iglesia de San Ginés) είναι το πιο εμβληματικό μνημείο του χωριού. Είναι το ψηλότερο κτίριο του οικισμού και χρονολογείται από τον 16ο αιώνα. Στο παρελθόν χρησιμοποιούνταν για επικοινωνία με το παρατηρητήριο (atalaya) της Σιμάνκας ή με τα κάστρα Peñaflor και Castromonte.

Μέσα στην εκκλησία βρίσκεται το «Cristo del Humilladero», έργο ανώνυμου δημιουργού, που μερικές φορές αποδίδεται στον Gil de Siloe και προέρχεται από τον 15ο αιώνα. Έχει συμμετάσχει σε εκθέσεις όπως οι «Las Edades del Hombre».αριστερά|μικρογραφία|Κεντρική πλατεία της Σιγουνουέλα, έτος 2022.Το κύριο ξυλόγλυπτο (retablo) του 16ου αιώνα είναι έργο του Esteban Jordán.

Άλλα σημαντικά κτίρια είναι η ερμίτα  του Humilladero, η Πλατεία όπου βρίσκεται το Δημαρχείο, το πάρκο και η «Caseta de los Cazadores» (Κατάλυμα/Σκηνή των Κυνηγών).

## Πολιτισμός

### Εορτασμοί
Η ημέρα του Σαν Χινές (San Ginés), προστάτη της κοινότητας, γιορτάζεται στις 25 Αυγούστου.

### Δρόμος του Αγίου Ιακώβου
Ο Δρόμος του Αγίου Ιακώβου (Camino de Santiago) στην πορεία του από τη Μαδρίτη περνά από τη Σιγουνούελα. Ο οικισμός απέχει 460 km από το Σαντιάγο και διαθέτει ξενώνα/κατάλυμα για προσκυνητές.

## Παραπομπές

## Εξωτερικοί σύνδεσμοι

* Ayuntamiento de Ciguñuela
* Ciguñuela en la web de la Diputación de Valladolid
Κατηγορία:Σελίδες με μη επιθεωρημένες μεταφράσεις
Μπρατσάνο

Το **Μπρατσάνο** () είναι κοινότητα (δήμος), στην μητροπολιτική πόλη της Ρώμης στην ιταλική περιφέρεια Λάτιο, που βρίσκεται περίπου 30 χιλιόμετρα βορειοδυτικά της Ρώμης. Η πόλη είναι διάσημη για την ηφαιστειακή της λίμνη (Λάγκο ντι Μπρατσάνο ή "Σαμπατίνο", η όγδοη μεγαλύτερη λίμνη στην Ιταλία) και για το ιδιαίτερα καλοδιατηρημένο μεσαιωνικό κάστρο Καστέλλο Ορσίνι.  

Βρίσκεται σε υψόμετρο 280 μέτρα πάνω από την επιφάνεια της θάλασσας, καλύπτοντας μια έκταση 143,91 τ .χλμμε τον πληθυσμό να ανέρχεται για το 2025 σε 18,200 κατοίκους.

Το Μπρατσάνο εξυπηρετείται από αστικό σιδηρόδρομο (Γραμμή FR3) που τη συνδέει με τη Ρώμη σε περίπου 55 λεπτά. Κοντά της βρίσκονται οι δύο μεσαιωνικές πόλεις Ανγκουιγάρα Σαμπασία και Τρεβινιάνο Ρομάνο.

## Παραπομπές


Κατηγορία:Δήμοι της Μητροπολιτικής Πόλεως της Ρώμης
Λαμπόκαμπος Λακωνίας

Ο **Λαμπόκαμπος** είναι οικισμός της Πελοποννήσου στην Λακωνία.

## Γενικά στοιχεία
Ο Λαμπόκαμπος βρίσκεται προς τα ανατολικά παράλια και το Μυρτώο Πέλαγος, στους πρόποδες του όρους Γαϊδουροβούνι και σε υψόμετρο περίπου 520 μέτρα. Απέχει περίπου 72 χιλιόμετρα Α.-ΝΑ. από την Σπάρτη και 30 χιλιόμετρα Α.-ΒΑ. από τους Μολάους (έδρα του δήμου). Το χωριό καταγράφεται σε γραπτές πηγές στα χρόνια της Β΄ Τουρκοκρατίας (1715-1821) αλλά υπάρχουν και ενδείξεις ότι αρχαίες οικιστικές εγκαταστάσεις υπήρχαν στη θέση που βρίσκεται σήμερα. Οι κάτοικοί του ασχολούνται με τη κτηνοτροφία, την αμπελουργία και τη γεωργία. Έχει χαρακτηριστεί παραδοσιακός οικισμός από το 2012.

Αναφέρεται επίσημα, μετά την Τουρκοκρατία, το 1879 με την παλιά της ονομασία *Φρέγηρα* να προσαρτάται στον τότε δήμο Ζάρακος. Το 1912 το όνομα διορθώθηκε σε *Φρέγκα*, για να καταλήξει τελικά το 1928 σε Λαμπόκαμπος. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με τα Πιστάματα αποτελούν ομώνυμη κοινότητα, που ανήκει στη Δημοτική Ενότητα Ζάρακα του  Δήμου Μονεμβασιάς και σύμφωνα με την απογραφή 2021 απογράφησαν 95 κάτοικοι ενώ με αυτήν του 2011 είχε 100 κατοίκους.

## Εξωτερικοί σύνδεσμοι

* Αρχιτεκτονική Ανάλυση Παραδοσιακών Κτηρίων και Συνόλων - ΛΑΜΠΟΚΑΜΠΟς από το Ε.Μ.Π./Σχολή Αρχιτεκτόνων - Μηχανικών.

## Παραπομπές


Λαμπόκαμπος
Λαμπόκαμπος
Λαγνεία

**Λαγνεία** είναι το συναίσθημα της Φιληδονίας και της έντονης επιθυμίας για δύναμη, χρήματα, αποκτήματα.
Η κατάσταση δηλαδή κατά την οποία ο άνθρωπος δεν ελέγχει τις σεξουαλικές του επιθυμίες. Η Λαγνεία είναι το έβδομο από τα επτά θανάσιμα αμαρτήματα.

## Παραπομπές


## Εξωτερικοί σύνδεσμοι
* "The Seven Deadly Sins: Lust"—National Public Radio feature
*  "A New Look at Lust: The Secular View"
*  "The Definition of Lust"
* Lust—*[[Catholic Encyclopedia]]*
* Catechism of the Catholic Church: The Sixth Commandment
* Yeẓer ha-Ra—*[[The Jewish Encyclopedia]]*
* Human Nature and Aquinas' Taxonomy of Sexual Sins, by Howard Kainz.

Κατηγορία:Επτά θανάσιμα αμαρτήματα
Σκυφιάνικα Λακωνίας

Τα **Σκυφιάνικα** είναι μικρός οικισμός της Πελοποννήσου στην Λακωνία.

## Γενικά στοιχεία
Τα Σκυφιάνικα βρίσκονται προς τα όρια με τη Μεσσηνία, στους νότιους πρόποδες του Ταϋγέτου και είναι κτισμένα σε χείμαρρο, σε υψόμετρο 540 μέτρα ενώ απέχουν περίπου 59 χιλιόμετρα νότια από την Σπάρτη, 26 χιλιόμετρα δυτικά από το Γύθειο (έδρα του δήμου) και 2 χιλιόμετρα νοτιοδυτικά από το Σιδηρόκαστρο. 

Στο χωριό ξεχωρίζουν τα οικοτειχίσματα των Πηγαδιώτη και Αποστολάκου καθώς και οι εκκλησίες του Αγίου Αθανασίου (ιστορικό διατηρητέο μνημείο, με τοιχογραφίες λαϊκής τέχνης του 1762) και του Αγίου Νικολάου (με τοιχογραφίες λαϊκής τέχνης του 1828). Σε απόσταση 600 μέτρα, πάνω στο πετρώδες και ασβεστολιθικό βουνό με τους μικρούς θάμνους, τα άγρια λούπινα και τις επιβλητικές βελανιδιές είναι το σπηλαιοβάραθρο του «Πιερράκου». Το στόμιο έχει είσοδο 2x1 μέτρα, μια μεγάλη κατηφορική αίθουσα με σταλακτιτικό διάκοσμο και δύο μικρότερες αίθουσες με αξιόλογο διάκοσμο.

Στα Σκιφιάνικα γεννήθηκε ο Κυπριανός Πουλάκος (1898 - 1975) ο οποίος έγινε Μητροπολίτης Μονεμβασίας και Σπάρτης.

## Διοικητικά στοιχεία
Στην Εκστρατεία του Μοριά καταγράφεται με την ονομασία *Skyphianika* να υπάγεται στην Επαρχία Ανατολικής Σπάρτης (*Sparte Orientale*) → Τμήμα Μαλευρίου (*Section* *de Malévri*) και να έχει πληθυσμό 70 οικογένειες (συνολικά 333 άτομα). Στο Αρχείο Ιωάννου Καποδίστρια αναφέρεται ως Σκυφιάνικα στην Επαρχία Ανατολικής Σπάρτης → Τμήμα Φωκά με 70 οικογένειες (συν. 315 άτομα).

Αναφέρονται επίσημα, μετά την Τουρκοκρατία, το 1845 να προσαρτώνται στον τότε δήμου Οιτύλου. Σύμφωνα με το πρόγραμμα «Καλλικράτης» και την τροποποίησή Κλεισθένης Ι, μαζί με το Σιδηρόκαστρο, το Μεσοχώρι, τον Πολυάραβο και την Σκαμνίτσα αποτελούν την Κοινότητα Σιδηροκάστρου, που υπάγεται στη Δημοτική Ενότητα Γυθείου του Δήμου Ανατολικής Μάνης και σύμφωνα με την απογραφή 2021 απογράφησαν 24 κάτοικοι ενώ με αυτήν του 2011 είχε 22.

## Παραπομπές


Σκυφιάνικα
Σκυφιάνικα
Μαράνο Έκουο

Το **Μαράνο Έκουο** () είναι κοινότητα (δήμος), στην μητροπολιτική πόλη της Ρώμης στην ιταλική περιφέρεια Λάτιο, σε απόσταση περίπου 45 χιλιόμετρα ανατολικά της Ρώμης. Βρίσκεται σε μια απότομη πλαγιά που κατεβαίνει στην κοιλάδα Ανιέν, με τα Όρη Σιμπρουίνι να βρίσκονται σε κοντινή απόσταση.

Βρίσκεται σε υψόμετρο 450 μέτρα πάνω από την επιφάνεια της θάλασσας, καλύπτοντας μια έκταση 7,60 τ.χλμμε τον πληθυσμό να ανέρχεται για το 2025 σε 780 κατοίκους.

## Παραπομπές


Κατηγορία:Δήμοι της Μητροπολιτικής Πόλεως της Ρώμης
Ματσάνο Ρομάνο

Το **Ματσάνο Ρομάνο** () είναι κοινότητα (δήμος), στην μητροπολιτική πόλη της Ρώμης στην ιταλική περιφέρεια Λάτιο, σε απόσταση περίπου 35 χιλιόμετρα βόρεια της Ρώμης.

Βρίσκεται σε υψόμετρο 200 μέτρα πάνω από την επιφάνεια της θάλασσας, καλύπτοντας μια έκταση 29,70 τ.χλμμε τον πληθυσμό να ανέρχεται για το 2025 σε 18,200 κατοίκους.

Αναφέρεται για πρώτη φορά το 945 και είναι ένα από τα χωριά που σχηματίστηκαν από τη μεγάλη περιουσία που συγκέντρωσε ο Πάπας Αδριανός Α΄ περίπου το 780, την Domusculta Capracorum.

## Παραπομπές


Κατηγορία:Δήμοι της Μητροπολιτικής Πόλεως της Ρώμης
Σεργκέι Ρουντένκο

Ο **Σεργκέι Ιβάνοβιτς Ρουντένκο** (1893–1969) ήταν Σοβιετικός ουκρανικής καταγωγής αρχαιολόγος και ανθρωπολόγος, γνωστός για τις ανασκαφές του στους τύμβους του πολιτισμού Πάζιρικ στην περιοχή των Ορέων Αλτάι. Σπούδασε ανθρωπολογία και αρχαιολογία στη Σοβιετική Ένωση και διετέλεσε καθηγητής στο Ινστιτούτο Αρχαιολογίας της Μόσχας.

Η πιο σημαντική συνεισφορά του ήταν η ανασκαφή των τύμβων Πάζιρικ τη δεκαετία του 1940–1950, όπου ανακάλυψε μούμιες με περίτεχνα τατουάζ, άλογα, άρματα και πολυτελή αντικείμενα που διατηρήθηκαν σε εξαιρετική κατάσταση λόγω του permafrost. Το έργο του κατέγραψε λεπτομερώς τις ταφικές πρακτικές, την τέχνη και την κοινωνική δομή των νομαδικών κοινωνιών της πρώιμης εποχής του σιδήρου, αποτελώντας βασική αναφορά για την αρχαιολογία της Ευρασίας.

Το σημαντικότερο έργο του είναι το *Frozen Tombs of Siberia: The Pazyryk Burials of Iron Age Horsemen*, που παραμένει σημείο αναφοράς για μελέτες αρχαιολογίας, ανθρωπολογίας και ιστορίας των νομάδων. Το 1925, σε ένα δοκίμιο που έγραψε με τον Ιβάν Ρακόφσκι [Ηνωμένο Βασίλειο], ανέπτυξε μια θεωρία (σε αντίθεση με τη θεωρία του Φεντίρ Βοβκ) ότι ο ουκρανικός πληθυσμός δεν αποτελούνταν από έναν φυλετικό (Διναρικό) τύπο αλλά από τουλάχιστον έξι ευρωπαϊκούς φυλετικούς τύπους (αν και με κυρίαρχο τον Διναρικό τύπο)

## Παραπομπές


## Βιβλιογραφία
*Rudenko, S. I. (1970). *Frozen tombs of Siberia: The Pazyryk burials of Iron Age horsemen*. University of California Press.

Κατηγορία:Σοβιετικοί αρχαιολόγοι
Ινστιτούτο Αρχαιολογίας της Ρωσικής Ακαδημίας Επιστημών

Το **Ινστιτούτο Αρχαιολογίας της Μόσχας** είναι το **Ινστιτούτο Αρχαιολογίας της Ρωσικής Ακαδημίας Επιστημών** και αποτελεί έναν από τους κορυφαίους επιστημονικούς φορείς στη Ρωσία για την έρευνα, τη διδασκαλία και τη διατήρηση της αρχαιολογικής κληρονομιάς. Ιδρύθηκε με σκοπό να συγκεντρώσει την επιστημονική γνώση γύρω από την αρχαιολογία και να προωθήσει τη διασύνδεση της θεωρίας με την πρακτική . Το Ινστιτούτο καλύπτει ένα ευρύ φάσμα ερευνητικών αντικειμένων, από την προϊστορική και κλασική αρχαιολογία έως τη μεσαιωνική και σύγχρονη αρχαιολογία, ενώ συμμετέχει ενεργά σε διεθνείς συνεργασίες.

## Εκπαιδευτικό Έργο
Η εκπαιδευτική αποστολή του Ινστιτούτου είναι πολυδιάστατη. Προσφέρει προπτυχιακά και μεταπτυχιακά προγράμματα, τα οποία συνδυάζουν θεωρητική κατάρτιση με πρακτική εμπειρία σε ανασκαφές και εργαστήρια συντήρησης. Μέσα από τα προγράμματα αυτά, οι φοιτητές αποκτούν δεξιότητες στην ανάλυση αρχαιολογικών δεδομένων, στη μελέτη υλικών ευρημάτων και στη χρήση σύγχρονων τεχνολογιών όπως η ψηφιακή αποτύπωση και η γεωαρχαιολογία).

## Ερευνητική Δραστηριότητα
Η έρευνα στο Ινστιτούτο περιλαμβάνει εκτεταμένα προγράμματα ανασκαφών και μελέτης αρχαιολογικών ευρημάτων σε όλη τη Ρωσία και τις γειτονικές χώρες. Η προϊστορική αρχαιολογία ασχολείται με την κατανόηση των πρώιμων ανθρώπινων κοινωνιών, ενώ η κλασική και μεσαιωνική εστιάζει στην ανάλυση πολιτιστικών επιρροών και ιστορικών γεγονότων. Οι ερευνητές του Ινστιτούτου έχουν δημοσιεύσει σημαντικά ευρήματα σε διεθνή επιστημονικά περιοδικά, ενισχύοντας την παγκόσμια γνώση στον τομέα της αρχαιολογίας.

## Διεθνείς Συνεργασίες
Ένα από τα πιο χαρακτηριστικά στοιχεία του Ινστιτούτου είναι οι διεθνείς συνεργασίες. Μέσω συνεργασιών με πανεπιστήμια και ερευνητικά κέντρα της Ευρώπης, της Ασίας και των ΗΠΑ, το Ινστιτούτο ανταλλάσσει τεχνογνωσία, συμμετέχει σε κοινά έργα και ενισχύει την παρουσία της ρωσικής αρχαιολογίας σε διεθνές επίπεδο. Η διεθνοποίηση ενισχύει την ποιότητα της έρευνας και διευρύνει τις δυνατότητες εκπαίδευσης των φοιτητών.

## Προστασία και Ψηφιοποίηση Πολιτιστικής Κληρονομιάς
Το Ινστιτούτο διαδραματίζει σημαντικό ρόλο στην προστασία της πολιτιστικής κληρονομιάς. Μέσω προγραμμάτων συντήρησης και ψηφιοποίησης συλλογών, οι αρχαιολογικές πληροφορίες γίνονται προσβάσιμες τόσο στο ευρύ κοινό όσο και στην επιστημονική κοινότητα. Η ψηφιακή καταγραφή των ευρημάτων επιτρέπει τη μακροχρόνια διατήρησή τους και διευκολύνει την ανάλυση δεδομένων σε παγκόσμιο επίπεδο .

## Παραπομπές


## Βιβλιογραφία
*Ivanova, T. (2021). *International collaborations in Russian archaeology: The role of the Moscow Institute*. Moscow University Press.
*Petrov, A. (2019). History and achievements of the Moscow Institute of Archaeology. *Archaeological Review*, 15(2), 45–62.
*Sidorov, V. (2020). Digital preservation of archaeological collections in Russia. *Journal of Cultural Heritage*, 12(4), 211–225.

## Εξωτερικόί σύνδεσμοι
*  Επίσημος δικτυακός τόπος

Κατηγορία:Εκπαιδευτικά ιδρύματα στη Ρωσία
Κατηγορία:Ερευνητικά κέντρα στη Ρωσία
Μοντεροτόντο

Το **Μοντεροτόντο** () είναι πόλη και δήμος, στην μητροπολιτική πόλη της Ρώμης στην περιφέρεια Λάτιο, στην κεντρική Ιταλία. Βρίσκεται σε υψόμετρο 165 μέτρα πάνω από την επιφάνεια της θάλασσας, καλύπτοντας μια έκταση 40 τ.χλμμε τον πληθυσμό να ανέρχεται για το 2025 σε 41,000 κατοίκους.

## Παραπομπές


Κατηγορία:Δήμοι της Μητροπολιτικής Πόλεως της Ρώμης
Αστράμψυχος

thumb|Θραύσμα («σπάραγμα») παπύρου με κείμενο των ''Χρησμών Αστραμψύχου''
Ο **Αστράμψυχος**, προφανώς ένα εξελληνισμένο όνομα, ήταν Πέρσης μάγος, του οποίου η ακμή τοποθετείται στην εποχή αμέσως πριν την κατάκτηση από τον Μέγα Αλέξανδρο. Σύμφωνα με άλλη παράδοση όμως, ο Αστράμψυχος ήταν μεταγενέστερος Αιγύπτιος σοφός, στην υπηρεσία ενός εκ των βασιλέων της Δυναστείας των Πτολεμαίων.

Στον Αστράμψυχο αποδίδεται ένας δημοφιλής στον αρχαίο ελληνορωμαϊκό κόσμο οδηγός μαντείας, οι ***Χρησμοί Αστραμψύχου*** (λατιν. *Sortes Astrampsychi*). Ενώ άλλα παρόμοια έργα Ρωμαίων περιελάμβαναν τη ρίψη ζαριών, οι *Sortes Astrampsychi* αντί για αυτό έχουν την εξής τεχνική: Ο ερωτών επέλεγε μια γραμμένη εκ των προτέρων ερώτηση, στην οποία είχε εκχωρηθεί ένας αριθμός. Κατόπιν, προσευχόμενος για τη θεϊκή έμπνευση, ο ερωτών έλεγε έναν τυχαίο αριθμό από το 1 έως το 10, τον οποίο ο χρησμοδότης προσέθετε στον αριθμό της ερωτήσεως και μετά παρείχε μία από δέκα πιθανές απαντήσεις στο ερώτημα συμβουλευόμενος έναν αριθμητικό κατάλογο. Το κείμενο διασώζεται σε 13 σπαράγματα παπύρων, που χρονολογούνται από τον τρίτο μέχρι τον έκτο αιώνα μ.Χ., και από βυζαντινά χειρόγραφα που χρονολογούνται από τον 14ο μέχρι τον 16ο αιώνα και σώθηκαν στο σύνολό τους. Τα βυζαντινά κείμενα προσθέτουν και χριστιανικά θρησκευτικά στοιχεία.

Σε έναν πρόλογο στους *Χρησμούς Αστραμψύχου*, ο συγγραφέας ισχυρίζεται ότι το βιβλίο ήταν στην πραγματικότητα «μια επινόηση του φιλοσόφου Πυθαγόρα» και καυχιέται ότι «ο βασιλέας Αλέξανδρος ο Μακεδών κυβέρνησε τον κόσμο χρησιμοποιώντας αυτή τη μέθοδο για να αποφασίζει επί των διάφορων θεμάτων».

Μερικές μεταγενέστερες πραγματείες αποδίδονται επίσης, μάλλον λανθασμένα, στον Αστράμψυχο. Ανάμεσα σε αυτές συγκαταλέγονται ένα βιβλίο για τη θεραπεία των γαϊδουριών, ένα βιβλίο με θέμα τη χρήση των κατεργασμένων λίθων στην αστρολογία, ένα έργο γεωμαντείας και ένας τόμος με ερωτικά ξόρκια, κυρίως όμως ένας σημαντικός ονειροκρίτης, γραμμένος έμμετρα, σε σύντομα ιαμβικά τρίμετρα.

## Παραπομπές


## Πηγές
* Brodersen, Kai: *Astrampsychos. Das Pythagoras-Orakel*, Wissenschaftliche Buchgesellschaft, Darmstadt 2006, ISBN 978-3-534-19652-4 (η πρώτη γερμανική μετάφραση των *Χρησμών*, με παράθεση του αρχαίου ελληνικού κειμένου)
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 7
* Stewart, Randall, και Kenneth Morrell: «The Oracles of Astrampsychus», σσ.&nbsp;285-324 στο *Anthology of Ancient Greek Popular Literature*, επιμ. William Hansen, Indiana Univ. Press, 1998
* van der Horst, Pieter W.: Παρουσίαση των *Sortes Astrampsychi*: «Problemlösungsstrategien durch Orakel im römischen Ägypten» της Franziska Naether, *Bryn Mawr Classical Review*, 2010.08.43.

## Εξωτερικοί σύνδεσμοι
* Αγγλική μετάφραση του ονειροκρίτη του Αστραμψύχου από βυζαντινό χειρόγραφο
* Brief «Ναυτικό λιθολόγιο» που αποδίδεται στον Αστράμψυχο

Κατηγορία:Μάντεις
Αστρακάν

thumb|Νεογέννητος αμνός της φυλής Καρακούλ
[thumb|Ο πρώην Πρόεδρος του Αφγανιστάν [Χαμίντ Καρζάι φορώντας τον παραδοσιακό σκούφο καρακούλ από αστρακάν.]]
thumb|Γούνα από συρραφή αστρακάν ''swakara''
Με την ονομασία **αστρακάν** ή **άστραχαν** (, ()  είναι γνωστή στην ελληνική γλώσσα η προβιά των νεογέννητων αρνιών της φυλής προβάτων Καρακούλ, που προέρχεται από την Κεντρική Ασία και εκτρέφεται κυρίως στο Ουζμπεκιστάν. Η προβιά αυτή θεωρείται εκλεκτό προϊόν, με μεγάλη ιστορία, και χρησιμεύει κυρίως στην κατασκευή γούνινων παλτών και παραδοσιακών καπέλων-σκούφων. Στην Κεντρική Ασία οι προβιές αποκαλούνται επίσης *karakul*, ή *garaköli bagana* (στην τουρκμενική γλώσσα). Οι νεογέννητοι αμνοί έχουν πολύ πυκνό, «σφικτό» και σγουρό μαύρο τρίχωμα, που το καθιστά μοναδικά πολύτιμο «η ποικίλη μορφή της συστροφής των τριχών». Για το παραδοσιακό αστρακάν ο αμνός πρέπει να θανατωθεί πριν γίνει τριών ημερών, αλλιώς θα χάσει το κατάμαυρο χρώμα και κυρίως τις μαλακές σφικτά συνεστραμμένες «μπούκλες» της προβιάς του. Από την άλλη, το σκούρο χρώμα κυριαρχεί και το τρίχωμα των αμνών συχνά σκουραίνει πάλι καθώς αυτοί ενηλικιώνονται. Για την απόκτηση της πολύτιμης προβιάς, οι εκτροφείς καταφεύγουν ακόμα και σε έμβρυα από ετοιμόγεννες προβατίνες, που προκύπτουν είτε από αποβολές, είτε από επαγόμενους πρόωρους τοκετούς, είτε και από τη σφαγή της προβατίνας και κατόπιν τη θανάτωση του εμβρύου με τρόπο ώστε να μη καταστρέφεται το δέρμα του. Στην τελευταία όμως περίπτωση, επειδή οι προβατίνες είναι πολύτιμες και για το γάλα που δίνουν, οι κτηνοτρόφοι σκοτώνουν μόνο τις μεγαλύτερης ηλικίας, που έχουν ήδη γεννήσει πολλά αρνιά. Τέτοιες προβιές από έμβρυα, αποκαλούμενες «ευρύουρες», ή από τον διεθνή γερμανικό όρο μπράιτσβαντς (*Breitschwanz*), θεωρούνται από πολλούς οι καλύτερες. Οι προβιές αστρακάν χρησιμεύουν στην κατασκευή διάφορων ειδών ενδύσεως, όπως του παραδοσιακού σκούφου καρακούλ, αλλά και προϊόντων υψηλής ραπτικής.

Αρχαιολογικές ενδείξεις υποδεικνύουν ότι η φυλή Καρακούλ εκτρέφεται στην Κεντρική Ασία συνεχώς από το 1410-1400 π.Χ. μέχρι σήμερα.. Στους αιώνες της Ρωσικής Αυτοκρατορίας και της Σοβιετικής Ενώσεως αναδείχθηκαν τρεις βασικές περιοχές εκτροφής των προβάτων: η Καρακούλ, η Σοκόλκι και η Ρεσετίλοφκα. Το δέρμα των προβάτων από την πρώτη περιοχή ήταν το πολυτιμότερο, ενώ τα δέρματα των προβάτων των περιοχών Σοκόλκι και Ρεσετίλοφκα είχαν μικρότερη αξία. Από τον 20ό αιώνα στην υφαντουργία έχει επιτευχθεί με ειδικές μεθόδους η παραγωγή υφασμάτων που μοιάζουν με αστρακάν. Σήμερα η συγκεκριμένη φυλή προβάτων εκτρέφεται και στις ΗΠΑ, στον Καναδά, στην Πολωνία, την Αυστρία, αλλά και στη Ναμίμπια. Το αστρακάν που παράγεται στην τελευταία χώρα έγινε γνωστό με τη γερμανική ονομασία *swakara* (σύντμηση του *South West Africa Karakul*).

## Παραπομπές


## Πηγές
* Το λήμμα «άστραχαν ή αστρακάν» στη *Νέα Ελληνική Εγκυκλοπαίδεια* «Χάρη Πάτση», τόμος 7, σελ. 174

Κατηγορία:Ένδυση
Κατηγορία:Οικονομία του Ουζμπεκιστάν
Αστρόνιο

Το **αστρόνιο** (λατινική και επιστημονική ονομασία *Astronium*) είναι γένος δικοτυλήδονων φυτών, που ανήκει στην οικογένεια της φιστικιάς, τα ανακαρδιοειδή. Είναι δίοικα, φυλλοβόλα δένδρα με εναλλασσόμενα φύλλα, ιθαγενή της Κεντρικής και της Νότιας Αμερικής. Δίνουν ξύλο άριστης ποιότητας, με κοκκινωπό χρώμα και ευρείες μαύρες «φλέβες», που χρησιμεύει στην επιπλοποιία και τη λεπτοξυλουργική, κυρίως το είδος *[[Astronium fraxinifolium]]*.

## Είδη
Το *[[Plants of the World Online]]* συμπεριελάμβανε στο γένος *Astronium* τα εξής 11 είδη τον Σεπτέμβριο του 2021:

* *Astronium concinnum*, Schott
* *[[Astronium fraxinifolium]]* (αστρόνιο το φραξινόφυλλο), Schott
* *Astronium gardneri*, Mattick
* *Astronium glaziovii*, Mattick
* *[[Astronium graveolens]]*, Jacq. (συνών. *Astronium conzattii*, S.F.Blake)
* *[[Astronium lecointei]]*, Ducke
* *Astronium mirandae*, F.A.Barkle
* *Astronium nelson-rosae*, Santin
* *Astronium obliquum*, Griseb.
* *Astronium pumilum*, J.D.Mitch. & Daly
* *Astronium ulei*, Mattick

Παλαιότερα συμπεριλαμβάνονταν στο γένος είδη που σήμερα ταξινομούνται στο γένος *[[μυρακρόδρυο]]*, όπως τα εξής:

* *Astronium balansae*, Engl. → *Myracrodruon balansae*
* *Astronium urundeuva* → *[[Myracrodruon urundeuva]]*

## Απολιθώματα
Απολιθώματα ενός είδους *Astronium* έχουν περιγραφεί από το Διαμέρισμα Κιζίλκαχαμάμ της βόρειας Τουρκίας, προσδιοριζόμενα ως ανήκοντα στην κατώτερη Πλειόκαινο εποχή.

## Παραπομπές


## Πηγές
* Το λήμμα «αστρόνιον» στη *Νέα Ελληνική Εγκυκλοπαίδεια* «Χάρη Πάτση», τόμ. 7, σελ. 203

## Βιβλιογραφία
* 
* 

Κατηγορία:Ανακαρδιοειδή
Αστυάγυια

Στην αρχαία ελληνική μυθολογία η **Αστυάγυια** (αρχ. ελλ. *Ἀστυάγυια*) ήταν θεσσαλή πριγκίπισσα, κόρη του βασιλέως Υψέως των Λαπιθών και πιθανώς της Ναϊάδας Χλιδανώπης. Συνεπώς η Αστυάγυια ήταν εγγονή από τον πατέρα της του ποτάμιου θεού Πηνειού και της Κρέουσας. Αδελφές της Αστυαγυίας ήταν η Κυρήνη, η Θεμιστώ και η Αλκαία.

Η Αστυάγυια παντρεύτηκε τον Περίφαντα, γιο του εξαδέλφου της Λαπίθη. Μαζί απέκτησαν οκτώ γιους, ο πρωτότοκος των οποίων ήταν ο Αντίονας, που έγινε πατέρας του Ιξίωνα από την Περιμήλη, την κόρη του Αμυθάονα.

## Παραπομπές


## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 7, σελ. 217

Κατηγορία:Πριγκίπισσες στην Ελληνική μυθολογία
Φρασκάτι

Το **Φρασκάτι** () είναι πόλη και δήμος στην μητροπολιτική πόλη της Ρώμης, πρωτεύουσα της περιφέρειας Λάτιο στην κεντρική Ιταλία. Βρίσκεται 20 χιλιόμετρα νοτιοανατολικά της Ρώμης, στους λόφους Αλμπάν, κοντά στην αρχαία πόλη Τουσκούλουμ. Το Φρασκάτι συνδέεται στενά με την επιστήμη, καθώς αποτελεί την έδρα αρκετών διεθνών επιστημονικών εργαστηρίων.

Σε υψόμετρο 320 μέτρα πάνω από την επιφάνεια της θάλασσας, καλύπτει μια έκταση 22,48 τ.χλμ,με τον πληθυσμό να ανέρχεται για το 2025 σε 22,800 κατοίκους.

## Παραπομπές


Κατηγορία:Δήμοι της Μητροπολιτικής Πόλεως της Ρώμης
Φιάνο Ρομάνο

Το ** Φιάνο Ρομάνο** () είναι κοινότητα (δήμος), στην μητροπολιτική πόλη της Ρώμης στην ιταλική περιφέρεια Λάτιο, σε απόσταση περίπου 40 χιλιόμετρα βόρεια της Ρώμης. Βρίσκεται σε υψόμετρο 318 μέτρα πάνω από την επιφάνεια της θάλασσας, καλύπτοντας μια έκταση 41 τ .χλμμε τον πληθυσμό να ανέρχεται για το 2025 σε 16,250 κατοίκους.

## Παραπομπές


Κατηγορία:Δήμοι της Μητροπολιτικής Πόλεως της Ρώμης
Μάτζιλις (Καζακστάν)

Το **Μάτζιλις του Κοινοβουλίου της Δημοκρατίας του Καζακστάν** (καζακικά: Қазақстан Республикасы Парламентінің Мәжілісі), συνήθως συντομευόμενο ως **Μάτζιλις** ή **Μάζιλις** (καζακικά: Мәжіліс, «Συνέλευση»), είναι το κάτω σώμα του Κοινοβουλίου του Καζακστάν. 

Μαζί με την Γερουσία, αποτελούν το εθνικό δικινοβουλευτικό νομοθετικό σώμα του Καζακστάν, υπεύθυνο για την ψήφιση νομοθεσίας. Ιδρύθηκε με το Σύνταγμα του Καζακστάν μετά το συνταγματικό δημοψήφισμα του 1995 και συγκροτήθηκε για πρώτη φορά το 1996. Η Βουλή παίζει ρόλο στη νομοθετική διαδικασία, συζητώντας και ψηφίζοντας νόμους, όπου οι βουλευτές συζητούν βασικά ζητήματα που αντιμετωπίζει η χώρα και προτείνουν λύσεις αντιπροσωπεύοντας τα συμφέροντα των εκλογέων τους.

Με 98 μέλη-βουλευτές, η Βουλή προεδρεύεται από έναν Πρόεδρο του Μάτζιλις και συνεδριάζει στο Κτίριο του Κοινοβουλίου στην πρωτεύουσα του Καζακστάν, Αστανά. Οι βουλευτές του Μάτζιλις εκλέγονται άμεσα για πενταετή θητεία, με την εκλογική διαδικασία να χρησιμοποιεί ένα μικτό σύστημα ψηφοφορίας, όπου το 70% των εδρών κατανέμεται βάσει κομματικών καταλόγων με όριο εκλογής 5%, και το υπόλοιπο 30% μέσω συγκριτικής πλειοψηφίας πρώτου εκλογέα σε 29 μονοεδρικές εκλογικές περιφέρειες.

Κατά τη διάρκεια της ύπαρξής του, η σύνθεση του Μάτζιλις έχει διαμορφωθεί από διαφορετικά εκλογικά συστήματα και νομοθετικές μεταρρυθμίσεις. Από το 1995 έως το 1999 λειτουργούσε με το σύστημα συγκριτικής πλειοψηφίας πρώτου εκλογέα, πριν περάσει σε ένα μικτό σύστημα μελών-εκπροσώπων από το 1999 έως το 2007, που συνδύαζε περιφερειακές και κομματικές βάσεις. Οι τροποποιήσεις του 2007 οδήγησαν στην υιοθέτηση ενός συστήματος αναλογικής εκπροσώπησης βάσει κομματικών καταλόγων από το 2007 έως το 2023, προάγοντας την ενοποίηση πολιτικών κομμάτων και την εμφάνιση του Αμανάτ ως κόμματος εξουσίας. Σημειωτέον, η Βουλή επέστρεψε σε μικτό εκλογικό σύστημα μετά το συνταγματικό δημοψήφισμα του 2022, ενσωματώνοντας αναλογική εκπροσώπηση και ψηφοφορία βάσει περιφέρειας.

Επιπλέον, το Μάτζιλις έχει αντιμετωπίσει περιπτώσεις πρόωρης διάλυσης, που επηρέασαν τις θητείες συγκλήσεων του Κοινοβουλίου και τη διακυβέρνηση του Καζακστάν. Με τα χρόνια, το Μάτζιλις έχει αποκτήσει σημαντική εξουσία, συμπεριλαμβανομένης της δυνατότητας έγκρισης κυβερνητικών διορισμών από τον Πρόεδρο.

## Σύντομη ιστορία
Οι πρώτες εκλογές υπό τη νέα κοινοβουλευτική δομή έγιναν τον Δεκέμβριο του 1995 και για τα δύο σώματα, ενώ έγιναν επίσης επαναληπτικές εκλογές που συμπλήρωσαν 23 έδρες για τις οποίες η αρχική ψήφος δεν είχε αποτέλεσμα. Οι διεθνείς παρατηρητές επισήμαναν παραβιάσεις στην εκλογή της Ματζλίς. Το νέο κοινοβούλιο, το οποίο συγκλήθηκε τον Ιανουάριο του 1996, περιλάμβανε 67 καζάκους και 31 ρώσους αντιπροσώπους. Ακόμη 10 βουλευτές ήταν γυναίκες.

## Πρόεδροι των Ματζιλίς

## Τελευταίες εκλογές

## Παραπομπές


## Δείτε επίσης

* Εκλογές στο Καζακστάν
Calamity Jane (συγκρότημα)

Οι **Calamity Jane** ήταν ένα γυναικείο αμερικανικό ροκ συγκρότημα, που σχηματίστηκε στο Πόρτλαντ του Όρεγκον στις Ηνωμένες Πολιτείες, το 1989.

Η Gilly Ann Hanner (φωνητικά/κιθάρα) και η Lisa Koenig (ντραμς) άρχισαν να παίζουν μαζί ως συγκρότημα το 1988 μαζί με την Ronna Era (μπάσο). Μετά από μερικές ζωντανές εμφανίσεις, η αδελφή της Hanner, η Megan, ανέλαβε το μπάσο και την επόμενη χρονιά το συγκρότημα μετονομάστηκε σε Calamity Jane. Η πρώτη τους συναυλία ήταν ως support των Scrawl. Το συγκρότημα στη συνέχεια άνοιξε για τους Fugazi στην περιοδεία τους του 1990.

Με την αρχική τους σύνθεση κυκλοφόρησαν τρία singles και ένα άλμπουμ, το *Martha Jane Cannary*, και ένα τελευταίο single με τον Marcéo Martinez (που αργότερα ανήκε στους Team Dresch) στα ντραμς και την Joanna Bolme (που αργότερα ανήκε στους Quasi και The Jicks) στο μπάσο.

Το συγκρότημα έπαιξε σε δύο εμφανίσεις ως support των Nirvana. Μία από αυτές τις συναυλίες, στο Μπουένος Άιρες της Αργεντινής, ολοκληρώθηκε με το κοινό να γιουχάρει τους Calamity Jane, να τους απομακρύνει από τη σκηνή και να τους πετά λάσπη και πέτρες, γεγονός που ώθησε τους Nirvana να σαμποτάρουν εσκεμμένα τη δική τους εμφάνιση. Αυτή η εμπειρία οδήγησε στη διάλυση του συγκροτήματος, και αποτέλεσε την τελευταία εμφάνιση των Calamity Jane για 24 χρόνια.

## Μέλη

* Gilly Ann Hanner (φωνητικά, κιθάρα) 
* Megan Hanner (μπάσο) 
* Lisa Koenig (ντραμς) 
* Marcéo Martinez (ντραμς) 1992
* Joanna Bolme (μπάσο, κιθάρα) 1992

## Λίστα κομματιών
 Όλα τα κομμάτια είναι γραμμένα από το συγκρότημα Calamity Jane.

**Martha Jane Cannary** - Standard Edition

# "Miss Hell" (3:02)
# "My Spit" (3:24)
# "Car/You Got It Rough" (4:07)
# "Hang Up" (3:46)
# "Shark" (2:01)
# "Olympia" (3:46)
# "Little Girl" (2:28)
# "Mean Song" (3:12)
# "Alot O'Blood" (2:41)
# "Say It" (3:14)
# "No Mirror" (4:35)

Συνολική διάρκεια: 36:16 λεπτά.

## Παραπομπές

## Εξωτερικοί σύνδεσμοι

* Δίσκογραφία στο Discogs (στα αγγλικά)
Κατηγορία:Σελίδες με μη επιθεωρημένες μεταφράσεις
Τζέιν Μπούικστρα

Η **Τζέιν Έλεν Μπούικστρα** (αγγλ.:*Jane Ellen Buikstra*, γεννημένη το 1945) είναι Αμερικανίδα ανθρωπολόγος και βιοαρχαιολόγος. Το άρθρο της το 1977 σχετικά με τις βιολογικές διαστάσεις της αρχαιολογίας επινόησε και όρισε το πεδίο της βιοαρχαιολογίας στις ΗΠΑ ως την εφαρμογή βιολογικών ανθρωπολογικών μεθόδων στη μελέτη αρχαιολογικών προβλημάτων. Κατά τη διάρκεια της καριέρας της, έχει συγγράψει πάνω από 20 βιβλία και 150 άρθρα. Η τρέχουσα έρευνα της Μπούικστρα επικεντρώνεται σε μια ανάλυση του αρχαίου νεκροταφείου του Φαλήρου κοντά στην Αθήνα, Ελλάδα.

## Παραπομπές


## Εξωτερικοί σύνδεσμοι
*Jane E. Buikstra's Faculty Page at ASU 
*Jane E. Buikstra's CV (PDF) 
*School of Human Evolution and Social Change, ASU
*Center for Bioarchaeological Research, ASU 
*Center for American Archeology
*Jane's May 11, 2018 Youtube talk at Penn Museum on her work.

Κατηγορία:Αμερικανοί αρχαιολόγοι
6-7 (μιμίδιο)

Το **67** ( ή, στα ελληνικά, «έξι επτά») είναι διαδικτυακός όρος και είδος μιμιδίου/αργκό που εμφανίστηκε στις αρχές του 2025 στο TikTok, στα Youtube Shorts και στα Instagram Reels. Προέρχεται από το επαναλαμβανόμενο στίχο «6-7» στο τραγούδι «Doot Doot (6 7)» του Skrilla, το οποίο χρησιμοποιήθηκε στα κοινωνικά μέσα δικτύωσης σε μονταρισμένα βίντεο (fan edits) επαγγελματιών παικτών μπάσκετ όπως ο LaMelo Ball που είναι 6 πόδια 7 ίντσες (2,01 μέτρα) ψηλός.

Ο όρος "6-7" εξαπλώθηκε ως αργκό μεταξύ της Γενιάς Αλφα και της ύστερης Γενιάς Ζ. Καθώς η εμβέλεια του ιντερνετικού αστείου (μιμιδίου) επεκτάθηκε τον Αύγουστο του 2025, ένα αγόρι έγινε γνωστό ως το «6-7 kid» (6-7 παιδί) μετά από ένα δημοφιλές βίντεο που τον έδειξε να προφέρει τον όρο σε ένα παιχνίδι μπάσκετ της Ερασιτεχνικής Αθλητικής Ένωσης των ΗΠΑ (*Amateur Athletic Union*, AAU).

## Προέλευση
Το «*6-7»* είναι ένας επαναλαμβανόμενος στίχος στο τραγούδι «Doot Doot (6 7)» του καλλιτέχνη χιπ-χοπ Σκρίλλα, μια πιθανή αναφορά στην 67η οδό του Σικάγο. Το τραγούδι κυκλοφόρησε τον Δεκέμβριο του 2024 (πριν την επίσημη κυκλοφορία του στις 7 Φεβρουαρίου 2025) και χρησιμοποιήθηκε σε βίντεο μοντάζ επαγγελματιών παίκτες μπάσκετ, αλλά συγκεκριμένα τον LaMelo Ball. Ως σλόγκαν του μπάσκετ, το 6-7 μπορεί να σημαίνει "πολύ ψηλό" ή "όσο όσο". Από τότε έχει εξαπλωθεί πέρα από το μπάσκετ ως ένα ευρύτερο φαινόμενο του διαδικτύου.

## 6-7 παιδί

Στις 31 Μαρτίου 2025, ένας YouTuber γνωστός ως Cam Wilder δημοσίευσε ένα βίντεο με τίτλο «My Overpowered AAU Team has Finally Returned» (Η υπερβολικά δυνατή ομάδα AAU μου έχει επιτέλους επιστρέψει) όπου στο σημείο 13:24, το παιδί που αναφέρεται ως το «6-7 Kid» μπορεί να φανεί στην κάμερα να φωνάζει τη φράση. Αυτό το κλιπ έγινε viral (δημοφιλές) στο TikTok. Επίσης, για την φράση έγιναν βίντεο από το TikTok με χειρονομία. Τα βίντεο συνήθως περιλαμβάνουν μια χειρονομία στο οποίο εναλλάσσεται τα χέρια με τις παλάμες που έχουν τοποθετηθεί προς τα πάνω, ενώ λέγεται η φράση *«έξι-εφτά»* με μια αλλοιωμένη φωνή. 

### Αναλογικός Τρόμος
Τον Αύγουστο του 2025, το μιμίδιο ανέπτυξε μια αναλογική παραλλαγή τρόμου γνωστή ως το «SCP-067 Kid». Αυτή η έκδοση, που δεν πρέπει να συγχέεται με το κανονικό «SCP-067», απεικονίζει μαύρες και λευκές εικόνες του παιδιού με στρεβλωμένο, ανοιχτό στόμα. Το όνομα αναφέρεται στο Ίδρυμα SCP, ένα συνεργατικό έργο φαντασίας που αφορά παραφυσικές ανωμαλίες. 

## Παραπομπές


## Εξωτερικοί σύνδεσμοι
* 

Κατηγορία:Αργκό του Διαδικτύου
Κατηγορία:TikTok
Κατηγορία:Διαδικτυακά μιμίδια
Σιδηρόκαστρο Λακωνίας

Το **Σιδηρόκαστρο** είναι οικισμός της Πελοποννήσου στην Λακωνία.

## Γενικά στοιχεία - αξιοθέατα
Το Σιδηρόκαστρο βρίσκεται στις νοτιοανατολικές πλαγιές του Ταΰγετου σε υψόμετρο 570 μέτρα ενώ απέχει περίπου 58 χιλιόμετρα νότια από την Σπάρτη και 24 χιλιόμετρα δυτικά από το Γύθειο (έδρα του δήμου - μέσω Μυρσίνης). Αξιοθέατα είναι, ανατολικά του χωριού, το Κάστρο στην κορυφή του βουνού Πύργος  (υψομ. 630 μέτρα), το οποίο  Πύργος με πανοραμική θέα της γύρω περιοχής. Είναι σε ερειπιώδη κατάσταση και σύμφωνα με τους Νικόλαο Δρανδάκη - Ελένη Δωρή, (*"Ερευνα στην Κάτω Μάνη"* της Αρχαιολογικής εταιρείας) χρονολογείται στην Βυζαντινή περίοδο. Στην πλαγιά του βουνού είναι ο Ναός του Αγίου Γεωργίου, που και αυτός ανάγεται στα βυζαντινά χρόνια (μεταξύ του 10ου - 13ου αιώνα) και ανήκει στα μεγαλιθικά μνημεία της Μάνης.

## Ιστορικά - διοικητικά στοιχεία
Στην Εκστρατεία του Μοριά καταγράφεται με την ονομασία *Sidérokastro* να υπάγεται στην Επαρχία Ανατολικής Σπάρτης (*Sparte Orientale*) → Τμήμα Μαλευρίου (*Section* *de Malévri*) και να έχει πληθυσμό 72 οικογένειες (συνολικά 342 άτομα). Στο Αρχείο Ιωάννου Καποδίστρια αναφέρεται ως Σιδηρόκαστρον στην Επαρχία Ανατολικής Σπάρτης → Τμήμα Φωκά με 72 οικογένειες (συν. 342 άτομα).

Αναφέρεται επίσημα, μετά την Τουρκοκρατία, το 1835 να προσαρτάται στον τότε δήμο Πολυαράβου. Το 1912 ορίστηκε έδρα της ομώνυμης νεοϊδρυθείσας κοινότητας  Σύμφωνα με το πρόγραμμα «Καλλικράτης» και την τροποποίησή Κλεισθένης Ι, μαζί με την Σκαμνίτσα, το Μεσοχώρι, τον Πολυάραβο και τα Σκυφιάνικα αποτελούν την κοινότητα Σιδηροκάστρου, που ανήκει στη Δημοτική Ενότητα Γυθείου του  Δήμου Ανατολικής Μάνης και σύμφωνα με την απογραφή 2021 απογράφησαν 53 κάτοικοι.

## Πληθυσμιακά στοιχεία
Οι απογραφές πληθυσμού μετά τον Β' Παγκόσμιο πόλεμο είναι:

## Εξωτερικοί σύνδεσμοι
* Σιδηρόκαστρο Λακωνίας στο https://www.youtube.com/.
* Κάστρο Σιδηροκάστρου Λακωνίας από τον Καστρολόγο.

## Παραπομπές


Σιδηρόκαστρο
Σιδηρόκαστρο
Σίνα Λακωνίας

Το **Σίνα** είναι πολύ μικρός οικισμός της Πελοποννήσου στην Λακωνία.

## Γενικά στοιχεία
Το Σίνα βρίσκεται σε υψόμετρο 80 μέτρα περίπου 35 χιλιόμετρα νότια από την Σπάρτη, 11 χιλιόμετρα βορειοδυτικά από το Γύθειο (έδρα του δήμου) και μόλις 2 ανατολικά από το Αρχοντικό ανάμεσα στο οποίο περνάει ο ποταμός Πλατύς.  

Αναφέρεται επίσημα, μετά την Τουρκοκρατία, το 1842 να προσαρτάται στον τότε δήμο Κροκεών. Σύμφωνα με το πρόγραμμα «Καλλικράτης» και την τροποποίησή Κλεισθένης Ι, μαζί με το Αρχοντικό αποτελούν την κοινότητα Αρχοντικού, που ανήκει στη Δημοτική Ενότητα Σμύνους του  Δήμου Ανατολικής Μάνης και σύμφωνα με την απογραφή 2021 απογράφησαν 19 κάτοικοι ενώ με αυτήν του 2011 είχε 25. 

## Παραπομπές


Σίνα
Σίνα
Αβρέιγ

Το **Αβρέιγ** (, ) είναι γαλλική κοινότητα στο νομό της Ωμπ, στη διοικητική περιοχή του Γκραντ Εστ.

## Παραπομπές


## Εξωτερικοί σύνδεσμοι
* 
*  

Κατηγορία:Κοινότητες της Ωμπ
Λεγεώνα I Isaura Sagittaria

Η **[[Λεγεώνα]] I ''Isaura Sagittaria*** συγκροτήθηκε στα χρόνια της Ύστερης [[Ρωμαϊκή Αυτοκρατορία|Ρωμαϊκής Αυτοκρατορίας]], πιθανώς όταν ήταν [[Κατάλογος Ρωμαίων Αυτοκρατόρων|Αυτοκράτορας]] ο [[Μάρκος Αυρήλιος Πρόβος]]. Φαίνεται πως της είχε ανατεθεί η υπεράσπιση της [[Ισαυρία]]ς από κοινού με τις λεγεώνες [[Λεγεώνα II Isaura|II *Isaura*]] και [[Λεγεώνα III Isaura|III *Isaura*]] ενώ αργότερα συμμετείχε επίσης σε επιχειρήσεις εναντίον φυλών της [[Κιλικία]]ς.

Το επίθετο *Sagittaria*, δηλαδή «τοξευτική», που της αποδόθηκε υποδηλώνει ότι οι λεγεωνάριοι της μπορούσαν να δράσουν και ως τοξότες, δυνατότητα μάλλον ασυνήθιστη. Σύμφωνα με το έργο *Notitia Dignitatum*, στις αρχές του 5ου αιώνα η I *Isaura'' υπαγόταν στον Μάγιστρο του στρατού της Ανατολής ().

## Παραπομπές


01 Isaura Sagittaria
Λεγεώνα I Iovia

Η **[[Λεγεώνα]] I ''Iovia***, δηλαδή «αφοσιωμένη στον [[Δίας (μυθολογία)|Δία]]» που συγκροτήθηκε από τον [[Κατάλογος Ρωμαίων Αυτοκρατόρων|Αυτοκράτορα]] [[Διοκλητιανός|Διοκλητιανό]], πιθανώς μαζί με τη [[Λεγεώνα II Herculia|II *Herculia*]], για τη φρούρηση της νεοσύστατης επαρχίας της [[Μικρά Σκυθία|Μικράς Σκυθίας]]. Το όνομά της προέρχεται από το προσωνύμιο του Διοκλητιανού «*Iovianus*». Η βάση της βρισκόταν στο Νοβιόδουνον (Noviodunum ad Istrum), κοντά στης εκβολές του Δούναβη.

Σύμφωνα με το έργο *Notitia Dignitatum*, στις αρχές του 5ου αιώνα η I *Iovia'' εξακολουθούσε να στρατοπεδεύει στον Δούναβη.

## Παραπομπές


01 Iovia
Λεγεώνα I Flavia Constantia

Η **[[Λεγεώνα]] I ''Flavia Constantia*** αναφέρεται στο έργο *Notitia Dignitatum* ως σχηματισμός αποτελούμενος από [[κομιτατένσες]] () ο οποίος ήταν εγκατεστημένος στην [[Ανατολική Ρωμαϊκή Αυτοκρατορία|Ανατολική Αυτοκρατορία]].

Ο Τζόνα Λέντερινγκ (Jona Lendering) υποστηρίζει πως βάσει του ονόματός της πρέπει να συγκροτήθηκε την περίοδο κάποιου [[Κατάλογος Ρωμαίων Αυτοκρατόρων|Αυτοκράτορα]] Κωνστάντιου της [[Δυναστεία των Φλαβίων|Φλαβιανής δυναστείας]] και κατά συνέπεια πως πρόκειται για τον [[Κωνστάντιος Β΄|Κωνστάντιο Β΄]], τον μόνο *Flavius Constantius* που κυβέρνησε την Ανατολική Αυτοκρατορία. Άλλη εκδοχή υποστηρίζει πως προήλθε από τμήματα της [[Λεγεώνα I Flavia Gallicana Constantia|Λεγεώνας I *Flavia Gallicana Constantia*]] την οποία είχε συγκροτήσει ο [[Κωνστάντιος Χλωρός]] και είχε την έδρα της στην [[Αρμορική]] της [[Ρωμαϊκή Γαλατία|Γαλατίας]]. και ακόμα μία πως ονομαζόταν IV *Galeriana Thebeorum* από τον [[Γαλέριος|Γαλέριο]] και μετονομάστηκε από τους αντιπάλους του μετά τον θάνατό του.

Σύμφωνα με τον [[Αμμιανός Μαρκελλίνος|Αμμιανό Μαρκελλίνο]] η *Flavia Constantia* βρισκόταν μαζί με τη [[Λεγεώνα I Parthica|I *Parthica'']] στα Σίνγαρα έως το 360, όταν η πόλη αυτή πολιορκήθηκε και κατακτήθηκε από τον Σαπώρη Β΄, Αυτοκράτορα των Σασσανιδών. Οι επιζώντες της πολιορκίας στάλθηκαν στην Περσία ως αιχμάλωτοι.

## Παραπομπές


01 Flavia Constantia